Read in English . Il-Partit Laburista organizza konferenza tal-aħbarijiet dwar id-dibattitu tal-Partit Nazzjonalista bejn iż-żewġ kandidati għall-elezzjoni ta' Kap tal-PN Adrian Delia u Bernard Grech. Fi stqarrija, il-PL qal li d-dibattitu tal-bieraħ "ikkonferma l-faqar tal-kontestanti u l-firda fil-Partit Nazzjonalista". Filmat: Delia u Grech jiddibattu; il-votazzjoni tal-PN tintemm is-Sibt Il-konferenza tal-aħbarijiet kienet indirizzata mill-Ministru għall-Ekonomija Silvio Schembri u s-Segretarju Parlamentari għall-Fondi Ewropej, Stefan Zrinzo Azzopardi. Zrinzo Azzopardi qal li ż-żewġ kandidati kien ħsiebhom kif se jniggżu lil xulxin filwaqt li Schembri sostna li aktar qamu mistoqsijiet milli ngħata serħan il-moħħ. L-istqarrija ttemm tgħid li n-nuqqas ta' għażla fil-PN ipoġġi aktar responsabilità fuq il-Partit Laburista biex ikompli jwettaq il-manifest elettorali. "Qatt mhu se nieħdu lezzjonijiet mill-PL" – il-PN Il-Partit Nazzjonalista qal f'reazzjoni li qatt mhu se jieħu lezzjonijiet mill-Partit Laburista. Fi stqarrija b'reazzjoni għall-istqarrija tal-PL, il-PN qal li qatt ma jista' jkun li l-Partit Laburista jagħti xi forma ta' lezzjoni dwar trasparenza u kontabbilità meta taħt il-Gvern Laburista saru l-ikbar każijiet ta' korruzzjoni u ħmieġ b'serq ta' flus tan-nies li skont il-PN dawn il-każijiet reġgħu ġew ikkonfermati llum bir-rapport tal-Kummissjoni Ewropea. Il-PN qal li f'din il-konferenza wieħed seta' jistenna lid-deputati Laburisti jispjegaw kif Robert Abela minn wara dahar kulħadd flimkien mal-Kabinett lesti li jiffirmaw il-ftehim SOFA mal-Istati Uniti b'riperkussjonijiet kbar fuq is-sovranità ta' pajjiżna. X'taħseb dwar id-dibattitu tal-PN? Ikkummenta hawn taħt jew ibagħtilna fuq info@newsbook.com.mt .td_uid_3_5f75cebff16e6_rand.td-a-rec-img{text-align:left}.td_uid_3_5f75cebff16e6_rand.td-a-rec-img img{margin:0 auto 0 0}